En 18-årig mand fra Snedsted i Thy havde speederen helt i bund, da han torsdag aften kørte langs Bygholmvejlevej vest for Fjerritslev. Den høje fart fortryder han formentligt nu. Nordjyllands Politi havde nemlig slået sig ned på Bygholmvejlevej og medbragt en fartmåler, da de ofte oplever, at bilisterne kører alt for stærk. Den 18-årig mand fra Snedsted var ingen undtagelse. - Klokken 20:43 kommer en ung mand susende forbi patruljen med 203 km/t, og man måtte altså kun køre 80 km/t, siger vagtchef ved Nordjyllands Politi, Torben Larsen. Den 18-årige unge mand havde haft sit kørekort i under tre måneder, men har nu vinket farvel til det. - Han mister kortet ubetinget, da hastighedsoverskridelsen er på mere end 100 procent, siger vagtchefen. Den unge mand kan også se frem til en fartbøde på omkring 10.000 kroner.

Opsummering:
En 18-årig mand fra Thy fik torsdag aften frataget sit kørekort. Han nåede at have glæden af det i tre måneder.